b'\n_START_ARTICLE_\nSk\xc3\xa6gflagermus\n_START_SECTION_\nUdseende og kendetegn\n_START_PARAGRAPH_\nDen ligner Brandts flagermus og kan kun adskilles p\xc3\xa5, at de to forreste forkindt\xc3\xa6nder i hver side af underk\xc3\xa6ben er meget uens af st\xc3\xb8rrelse og for hannens vedkommende p\xc3\xa5, at penisen ikke er fortykket i spidsen. Vingefanget er op til 25 centimeter, kropsl\xc3\xa6ngden mellem 4 og 5 centimeter og v\xc3\xa6gten op til 14 gram. Fra de andre danske Myotis-arter kendes sk\xc3\xa6gflagermusen og Brandts flagermus p\xc3\xa5 den mindre st\xc3\xb8rrelse, de meget m\xc3\xb8rke \xc3\xb8rer og flyvehud, den m\xc3\xb8rkere underside samt p\xc3\xa5, at vingeflyvehuden n\xc3\xa5r helt ud til t\xc3\xa5basis.\n_START_SECTION_\nLevevis\n_START_PARAGRAPH_\nSk\xc3\xa6gflagermusen begynder at jage senest i skumringen og forts\xc3\xa6tter st\xc3\xb8rstedelen af natten. Den har under jagten en stereotyp flugt, der foreg\xc3\xa5r i et begr\xc3\xa6nset omr\xc3\xa5de, idet den ligesom Brandts flagermus f.eks. flyver frem og tilbage langs det samme hegn eller flyver i cirkler i en lysning mellem tr\xc3\xa6erne i l\xc3\xa6ngere tid. F\xc3\xb8den best\xc3\xa5r af myg, natsommerfugle og biller. Den jager ofte de samme steder som dv\xc3\xa6rgflagermus og har dagopholdssteder p\xc3\xa5 lignende steder som denne. Overvintringen foreg\xc3\xa5r i k\xc3\xa6ldre og kalkgruber, m\xc3\xa5ske ogs\xc3\xa5 i hule tr\xc3\xa6er og p\xc3\xa5 k\xc3\xb8lige lofter.\n_START_SECTION_\nUdbredelse\n_START_PARAGRAPH_\nSk\xc3\xa6gflagermusen er udbredt i Europa fra Irland og den nordlige del af den Iberiske Halv\xc3\xb8 til \xc3\x98steuropa. I Skandinavien findes den op til 64. nordlige breddekreds. Den findes ogs\xc3\xa5 i Marokko. Udbredelsen mod \xc3\xb8st gennem Asien er endnu ikke klarlagt._NEWLINE_I Danmark findes den kun p\xc3\xa5 Bornholm, hvor den er relativt almindelig.'